80.

Ehdotetun verkko- ja tietoturvadirektiivin osalta tietosuojavaltuutettu suosittelee lainsäätäjille seuraavaa: — parannetaan ehdotuksen soveltamisalaan kuuluvien markkinatoimijoiden määritelmän selkeyttä ja varmuutta 3 artiklan 8 kohdassa ja laaditaan kaikki asiaankuuluvat sidosryhmät sisältävä tyhjentävä luettelo täysin yhdenmukaisen ja yhdennetyn lähestymistavan soveltamiseksi turvallisuuteen EU:ssa; — täsmennetään 1 artiklan 2 kohdan c alakohdassa, että direktiiviehdotusta sovelletaan kaikkiin EU:n toimielimiin ja elimiin, ja lisätään ehdotuksen 1 artiklan 5 kohtaan viittaus asetukseen (EY) N:o 45/2001; — korostetaan ehdotuksen laaja-alaisuutta turvallisuuden alalla säätämällä nimenomaisesti 1 artiklassa, että sitä sovelletaan sanotun kuitenkaan rajoittamatta voimassa olevien tai tulevien yksityiskohtaisten alakohtaisten sääntöjen (esim. elektronista tunnistamista koskevassa asetusehdotuksessa annettujen luottamuspalvelujen tarjoajia koskevat säännöt) soveltamista; — lisätään ehdotukseen johdanto-osaan uusi kappale, jossa selitetään, että sisäänrakennetun ja oletusarvoisen yksityisyyden suojan periaatteita on sovellettava jo ehdotuksessa tarkoitettujen järjestelmien suunnittelun varhaisessa vaiheessa ja järjestelmiin sisältyvien prosessien, menettelyjen, organisaatioiden, tekniikoiden ja infrastruktuurien koko elinkaaren ajan tulevan tietosuoja-asetuksen mukaisesti; — täsmennetään 3 artiklan 1 kohdassa esitettyä ”verkko- ja tietojärjestelmän” määritelmää ja 3 artiklan 4 kohdassa esitettyä ”turvapoikkeaman” määritelmää ja korvataan 5 artiklan 2 kohdassa säädetty velvollisuus laatia ”riskinhallintasuunnitelma” velvollisuudella ”toteuttaa riskinhallintajärjestelmä ja ylläpitää sitä”; — täsmennetään 1 artiklan 6 kohdassa, että henkilötietojen käsittely voidaan hyväksyä ainoastaan direktiivin 95/46/EY 7 artiklan e kohdan nojalla edellyttäen, että se on välttämätöntä yleiseen etuun liittyvien ehdotetun direktiivin tavoitteiden kannalta. On kuitenkin varmistettava, että välttämättömyyden ja oikeasuhteisuuden periaatteita noudatetaan asianmukaisella tavalla, jotta tässä yhteydessä käsiteltäisiin ainoastaan tietoja, jotka ovat ehdottoman tarpeellisia käsittelyn tarkoituksen kannalta; — määritellään 14 artiklassa, missä tilanteissa turvapoikkeamista ilmoittamista edellytetään, määritetään ilmoituksen muoto ja sisältö ja täsmennetään, minkä tyyppiset henkilötiedot olisi ilmoitettava ja sisältyykö ilmoitukseen ja siihen liittyviin asiakirjoihin itse turvapoikkeamaan liittyviä henkilötietoja (kuten IP-osoitteita) ja missä määrin. Lisäksi olisi huomioitava, että henkilötietojen keruu ja käsittely turvapoikkeamien yhteydessä olisi sallittava verkko- ja tietoturvasta vastaaville toimivaltaisille viranomaisille vain, jos se on ehdottoman tarpeellista. Ehdotuksessa olisi myös säädettävä asianmukaiset takeet, joilla turvataan verkko- ja tietoturvasta vastaavien toimivaltaisten viranomaisten käsittelemien tietojen asianmukainen suoja; — täsmennetään 14 artiklassa, ettei 14 artiklan 2 kohdassa tarkoitettu velvollisuus ilmoittaa turvapoikkeamista saa rajoittaa sovellettavassa tietosuojalainsäädännössä asetettuja henkilötietojen tietoturvaloukkauksista ilmoittamista koskevia velvoitteita. Ehdotuksessa olisi säädettävä pääkohdittain verkko- ja tietoturvasta vastaavien toimivaltaisten viranomaisten ja tietosuojaviranomaisten välisestä yhteistyömenettelystä tapauksissa, joissa turvapoikkeamaan liittyy henkilötietojen tietoturvaloukkaus; — muutetaan 14 artiklan 8 kohtaa niin, että mikroyritysten sulkeminen ilmoitusvelvollisuuden ulkopuolelle ei koske toimijoita, joilla on ratkaiseva osuus tietoyhteiskunnan palvelujen tarjoamisessa, esimerkiksi niiden käsittelemien tietojen luonteen perusteella (esim. biometriset tiedot tai arkaluonteiset tiedot); — lisätään ehdotukseen säännökset, joita sovelletaan henkilötietojen vaihtoon verkko- ja tietoturvasta vastaavien toimivaltaisten viranomaisten ja muiden vastaanottajien välillä sen varmistamiseksi, että i) henkilötietoja luovutetaan ainoastaan sellaisille vastaanottajille, joiden on välttämättä käsiteltävä tietoja voidakseen suorittaa tehtävänsä asianmukaisen oikeusperustan nojalla ja että ii) käsittely rajoittuu ainoastaan tietoihin, jotka ovat välttämättömiä näiden tehtävien suorittamiseksi. Lisäksi olisi pohdittava, kuinka tiedonjakoverkkoon tietoja toimittavat toimijat voivat varmistaa, että käyttötarkoituksen rajoittamisen periaatetta noudatetaan; — määritellään tarkemmin säilytysajat direktiiviehdotuksessa mainittuihin tarkoituksiin kerätyille henkilötiedoille ja erityisesti verkko- ja tietoturvasta vastaavien toimivaltaisten viranomaisten hallussa oleville ja yhteistyöverkoston suojatussa infrastruktuurissa säilytettäville tiedoille; — muistutetaan verkko- ja tietoturvasta vastaavia toimivaltaisia viranomaisia niiden velvollisuudesta tiedottaa rekisteröidyille asianmukaisesti heidän henkilötietojensa käsittelystä esimerkiksi julkaisemalla tietosuojalauseke verkkosivustolla; — lisätään ehdotukseen säännös turvallisuustasosta, jota verkko- ja tietoturvasta vastaavien toimivaltaisten viranomaisten on ylläpidettävä kerätessään, käsitellessään ja vaihtaessaan tietoja. Säännökseen on sisällytettävä nimenomainen viittaus direktiivin 95/46/EY 17 artiklassa tarkoitettuihin turvallisuusvaatimuksiin, joita verkko- ja tietoturvasta vastaavien toimivaltaisten viranomaisten on sovellettava henkilötietojen suojan varmistamiseksi; — täsmennetään 9 artiklan 2 kohdassa, että jäsenvaltioiden osallistumiselle suojattuun tiedonjakojärjestelmään on asetettava kriteerit, joilla varmistetaan, että kaikki osallistujat takaavat suojatun tiedonjakojärjestelmän korkean tason turvallisuuden ja sietokyvyn käsittelyn kaikissa vaiheissa. Kriteereihin olisi sisällytettävä asianmukaiset toimenpiteet käsittelyn luottamuksellisuuden ja turvallisuuden varmistamiseksi direktiivin 95/46/EY 16 ja 17 artiklan ja asetuksen (EY) N:o 45/2001 21 ja 22 artiklan mukaisesti. Lisäksi olisi säädettävä nimenomaisesti, että nämä kriteerit sitovat komissiota sen osallistuessa rekisterinpitäjänä suojattuun tiedonjakojärjestelmään; — Lisätään 9 artiklaan kuvaus komission ja jäsenvaltioiden tehtävistä ja vastuista suojatun tiedonjakojärjestelmän perustamisessa, toiminnassa ja ylläpidossa, ja edellytetään, että järjestelmä on suunniteltava sisäänrakennetun ja oletusarvoisen yksityisyyden suojan ja sisäänrakennetun turvallisuuden periaatteiden mukaisesti; ja — Lisätään 13 kohtaan säännös, jonka mukaan henkilötietojen siirroissa EU:n ulkopuolisissa maissa sijaitseville vastaanottajille on noudatettava direktiivin 95/46/EY 25 ja 26 artiklaa ja asetuksen (EY) N:o 45/2001 9 artiklaa.